‘เมอร์เคียว’สมุยตั้งรีโซเทลบริหาร
ผู้ถือหน่วยกองอสังหาฯ &#8220;เมอร์เคียว สมุย&#8221; ไฟเขียวตั้ง &#8220;รีโซเทลฯ&#8221; บริหารโรงแรม หลังรายเดิมไม่เข้าเป้า
29 พ.ค. 2556

ผู้ถือหน่วยกองอสังหาฯ “เมอร์เคียว สมุย” ไฟเขียวตั้ง “รีโซเทลฯ” บริหารโรงแรม หลังรายเดิมไม่เข้าเป้า
นายภพธร กุมภานนท์ ผู้จัดการกองทุน บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล เปิดเผยว่า ที่ประชุมผู้ถือหน่วยลงทุนกองทุนรวมอสังหาริมทรัพย์แบบมีกรรมสิทธิ์ เมอร์เคียว สมุย (MSPF) มีมติแต่งตั้งบริษัท รีโซเทล กรุ๊ป อินเตอร์เนชั่นแนล เป็นผู้บริหารโรงแรมรายใหม่ของโรงแรมสมุยบุรี บีช รีสอร์ท ซึ่งเป็นทรัพย์สินของกองทุน หลังจากยกเลิกสัญญาจ้างบริษัท เอเอพีซี (ประเทศไทย) เนื่องจากบริษัท สมุยบุรี บีช รีสอร์ท ซึ่งเป็นผู้เช่าทรัพย์สินของกองทุนเห็นว่าผู้บริหารรายเดิมไม่สามารถสร้างรายได้ให้เพียงพอต่อการชำระค่าเช่าได้
ทั้งนี้ ที่ประชุมผู้ถือหน่วยลงทุนมีมติเห็นด้วย คิดเป็น 90.37% ของจำนวนหน่วยลงทุนทั้งหมดของผู้ถือหน่วยลงทุนที่เข้าประชุมและมีสิทธิออกเสียงทั้งหมดรวม 46,457,803 หน่วย คิดเป็น 56.1085% ของจำนวนหน่วยทั้งหมด โดยมีผู้ถือหน่วยลงทุนไม่เห็นด้วย 5.5576% และงดออกเสียง 4.4055%
สำหรับบริษัท สมุยบุรี บีช รีสอร์ท และ น.ส.ภรภัทร ประพฤติชอบ ซึ่งมีจำนวนหน่วยลงทุนรวมกันทั้งหมด จำนวน 7,876,200 หน่วย หรือคิดเป็น 9.51% ของหน่วยลงทุนที่จำหน่ายได้แล้วทั้งหมด ไม่มีสิทธิออกเสียงในการประชุมครั้งนี้ เนื่องจากเป็นบุคคลที่มีส่วนได้ส่วนเสีย
“จากขั้นตอนการสรรหาผู้บริหารโรงแรมรายใหม่ที่เสนอเข้ามา 2 ราย พร้อมทั้งเงื่อนไขต่างๆ ที่ยื่นข้อเสนอเข้ามา บริษัทจัดการมีความเห็นว่ารีโซเทลฯ มีเงื่อนไขที่เป็นประโยชน์ต่อกองทุนมากที่สุด” นายภพธร กล่าว
สำหรับบริษัท รีโซเทลฯ เป็นบริษัทในเครือของบริษัท สมุยบุรี บีช รีสอร์ท ซึ่งเป็นผู้เช่าทรัพย์สินของกองทุน โดยรีโซเทลฯ ดำเนินธุรกิจบริหารโรงแรมในเครือทั้งหมดของผู้เช่าจำนวน 4 แห่ง ได้แก่ โรงแรมสมุยบุรี บีช รีสอร์ท โรงแรมสมุย รีโซเทล โรงแรมเฉวงโคฟ รีโซเทล และโรงแรมสมุย เวอร์ติคัลเลอร์
นายภพธร กล่าวว่า ผู้ถือหน่วยลงทุนยังได้อนุมัติให้ยกเลิกการค้ำประกันสัญญาเช่าตามหนังสือสัญญาค้ำประกันตลอดอายุสัญญาเช่า 15 ปี โดยผู้เช่าตกลงจะจัดให้มีการค้ำประกันเพิ่มเติม โดยจะวางหนังสือค้ำประกันออกโดยธนาคารพาณิชย์ เพื่อประกันการปฏิบัติตามสัญญาเช่า ตลอดระยะเวลาการเช่า 15 ปี โดยต่ออายุหนังสือค้ำประกันทุก 1 ปี 6 เดือน พร้อมกันนี้ให้แก้ไขรายละเอียดของระบบสาธารณูปโภคของทรัพย์สินที่คลาดเคลื่อนไปจากหนังสือชี้ชวนและแก้ไขชื่อกองทุน ชื่อย่อหลักทรัพย์ในตลาดหลักทรัพย์แห่งประเทศไทย เป็น “กองทุนรวมอสังหาริมทรัพย์ สมุยบุรี” ชื่อย่อ “SBPF”
อย่างไรก็ตาม ที่ประชุมผู้ถือหน่วยลงทุนได้กำหนดเงื่อนไขในการยกเลิกการค้ำประกันตามสัญญาเช่านี้ โดยให้การยกเลิกการค้ำประกันจะมีผลต่อเมื่อผู้เช่าได้วางหลักประกันหนังสือค้ำประกันที่ออกโดยธนาคารพาณิชย์ เพื่อประกันการปฏิบัติตามสัญญาเช่าตลอดระยะเวลาเช่า 15 ปี สำหรับปีที่ 4 (26 ก.ค. 255626 ก.ค. 2557)
สำหรับผลการดำเนินงานของกองทุน MSPF ล่าสุด งวด 6 เดือน สิ้นสุดวันที่ 31 ธ.ค. 2555 มีกำไรสุทธิ 29.84 ล้านบาท กำไรต่อหน่วย 0.36 บาท ทรงตัวจากช่วงเดียวกันของปี 2554 กำไรสุทธิ 29.82 ล้านบาท กำไรต่อหน่วย 0.36 บาท